Κανονισμός (ΕΚ) αριθ. 1428/2002 της Επιτροπής

της 2ας Αυγούστου 2002

κατ' εξαίρεση του κανονισμού (ΕΚ) αριθ. 609/2001 όσον αφορά την εφαρμογή ορισμένων διατάξεων για το 2002

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, που αφορά την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 545/2002(2), και ιδίως το άρθρο 48 αυτού,

Εκτιμώντας τα ακόλουθα:

(1) Ο κανονισμός (ΕΚ) αριθ. 609/2001 της Επιτροπής(3), προβλέπει τους κανόνες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά προγράμματα, τα επιχειρησιακά ταμεία και την κοινοτική χρηματοδοτική ενίσχυση.

(2) Το άρθρο 11 παράγραφος 4 του κανονισμού (ΕΚ) αριθ. 609/2001 προβλέπει ότι στις 31 Αυγούστου λήγει η προθεσμία για την καταβολή της οφειλόμενης οικονομικής ενίσχυσης στις οργανώσεις παραγωγών. Το παράρτημα II προβλέπει ότι την 1η Ιουνίου και την 1η Οκτωβρίου κάθε έτους λήγουν οι προθεσμίες εντός των οποίων τα κράτη μέλη θα πρέπει να έχουν κοινοποιήσει τις πληροφορίες τους στην Επιτροπή.

(3) Οι διατάξεις αυτές προκαλούν ορισμένες ειδικές διοικητικές δυσκολίες κατά το τρέχον έτος στα κράτη μέλη σε σύγκριση με τις διατάξεις του κανονισμού (ΕΚ) αριθ. 411/97 της Επιτροπής(4), που ίσχυε προηγουμένως, μετά την εξαίρεση που έγινε το 2000 όσον αφορά τα επιχειρησιακά ταμεία με τον κανονισμό (ΕΚ) αριθ. 1120/2001 της Επιτροπής(5) που αφορά το ίδιο θέμα, ώστε να δοθεί η δυνατότητα στα κράτη μέλη να εξετάσουν τις αιτήσεις χρηματοδοτικής ενίσχυσης των οργανώσεων παραγωγών. Για το λόγο αυτό είναι απαραίτητο να καθορισθεί μία νέα προθεσμία, δηλαδή η 15η Οκτωβρίου 2002, για την καταβολή της χρηματοδοτικής ενίσχυσης κατεφαρμογή του άρθρου 11 παράγραφος 4 του κανονισμού (ΕΚ) αριθ. 609/2001 όσον αφορά τα επιχειρησιακά ταμεία το 2001.

(4) Κατά συνέπεια θα πρέπει να καθορισθεί μία νέα προθεσμία, δηλαδή η 31η Οκτωβρίου 2002, για την κοινοποίηση εκ μέρους των κρατών μελών προς την Επιτροπή των πληροφοριών σχετικά με το έτος 2001, κατ' εφαρμογή του παραρτήματος II του κανονισμού (ΕΚ) αριθ. 609/2001.

(5) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής διαχείρισης των οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα κράτη μέλη μπορούν να πραγματοποιήσουν τις πληρωμές της χρηματοδοτικής ενίσχυσης προς τις οργανώσεις παραγωγών κατ' εφαρμογή του άρθρου 11 παράγραφος 4 του κανονισμού (ΕΚ) αριθ. 609/2001 όσον αφορά τα επιχειρησιακά ταμεία του έτους 2001 μέχρι τις 15 Οκτωβρίου του 2002 το αργότερο.

Άρθρο 2

Τα κράτη μέλη θα πρέπει να διαβιβάσουν στην Επιτροπή τις πληροφορίες που προβλέπει το παράρτημα ΙΙ του κανονισμού (ΕΚ) αριθ. 609/2001 όσον αφορά το 2001 μέχρι 31 Οκτωβρίου του 2002 το αργότερο.

Άρθρο 3

Ο παρών κανονισμός αρχίζει να ισχύει σε επτά ημέρες από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 84 της 28.3.2002, σ. 1.

(3) ΕΕ L 90 της 30.3.2001, σ. 4.

(4) ΕΕ L 62 της 4.3.1997, σ. 9.

(5) ΕΕ L 153 της 8.6.2001, σ. 10.